মাদারীপুর সংবাদদাতা : গত বুধবার সন্ধায় প্রশিকার মাদারীপুর কার্যালয়ে প্রশিকার চাকরিচ্যুত কর্মকর্তাদের মদদে বহিরাগতদের হামলায় অফিসের ব্যাপক ভাংচুর ও লুটপাটের ঘটনার প্রতিবাদে গত শনিবার প্রশিকার এলাকা সমন্বয়কারী শহিদুর রহমান শাহীন মাদারীপুর প্রেস ক্লাবে সংবাদ সম্মেলন করার পরই বিক্ষুব্ধরা প্রশিকা কার্যালয়ে তালা ঝুলিয়ে দিয়েছে। ফলে কর্মদিবস হিসেবে শনিবার এবং গতকাল রবিবার প্রশিকার কোন কর্মকর্তা কর্মচারী অফিস করতে পারেনি। এদিকে মাদারীপুর সদর থানায় প্রশিকার এলাকা সমন্বয়কারী শহিদুর রহমান শাহীন ও প্রতিপক্ষ মণিকা রানীর দাখিলকৃত লিখিত অভিযোগের মধ্যে এলাকা সমন্বয়কারীর লিখিত অভিযোগ এজাহার হিসাবে রেকর্ডভুক্ত হয়েছে। অপরদিকে মণিকা রানী কুন্ডু মাদারীপুর চিফ জুডিশিয়াল ম্যাজিস্ট্রেট আদালতে গতকাল রবিবার বুধবারের ঘটনার বিষয়ের মামলা করলে ম্যাজিস্ট্রেট তদন্তপূর্বক আইনানুগ ব্যবস্থা নেয়ার জন্য ওসি সদরকে নির্দেশ দেন।